CELEX: 52019PC0124
Language: da
Date: 2019-03-01
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Verdenstoldorganisationen for så vidt angår det harmoniserede system

EUROPA-KOMMISSIONEN
            Bruxelles, den 1.3.2019
            COM(2019) 124 final
            2019/0069(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Verdenstoldorganisationen for så vidt angår det harmoniserede system
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om den holdning, der skal indtages på Unionens vegne i Rådet for Verdenstoldorganisationen i forbindelse med den påtænkte vedtagelse af en ændring af HS-nomenklaturen for nye kategorier af tobaksvarer
                  1
               .
            
            
               2.Baggrund for forslaget
            
            
               2.1.Den internationale konvention om det harmoniserede varebeskrivelses- og varenomenklatursystem
            
            
               Formålet med den internationale konvention om det harmoniserede varebeskrivelses- og varenomenklatursystem (i det følgende benævnt "aftalen") er at lette den internationale handel og indsamlingen, sammenligningen og analysen af statistikker, navnlig om international handel. Den omfatter som et bilag HS-nomenklaturen, som er et internationalt harmoniseret system, der gør det muligt for de deltagende lande at tarifere varer på et fælles grundlag til toldformål. HS-nomenklaturen indeholder navnlig beskrivelsen af varerne i form af positioner og underpositioner og de tilhørende numeriske koder, baseret på et 6-cifret kodesystem. HS-nomenklaturen revideres hvert femte år
                  2
               . Den anvendes af mere end 190 forvaltninger på verdensplan; derfor tariferes mere end 98 % af alle varer, der handles i verden, i henhold til nomenklaturen. 
            
            
               Aftalen trådte i kraft den 1. januar 1988.
            
            
               Den Europæiske Union og alle medlemsstater er parter i aftalen
                  3
               .
            
            
               2.2.Verdenstoldorganisationen (WCO)
            
            
               Verdenstoldorganisationen (WCO), som blev oprettet i 1952 som Toldsamarbejdsrådet, er et uafhængigt mellemstatsligt organ, som har til opgave at arbejde for, at toldadministrationerne forbedres og gøres mere effektive. WCO tilbyder sine medlemmer en række konventioner og andre internationale instrumenter samt teknisk bistand og uddannelse. WCO repræsenterer i dag 182 toldadministrationer i hele verden.
            
            
               WCO's styrende organ er WCO-rådet, som til udførelsen af sine opgaver får bistand fra et kompetent og sagkyndigt sekretariat og en række tekniske og rådgivende udvalg. 
            
            
               Det tekniske udvalg i WCO, som har ansvaret for det forberedende arbejde i forbindelse med aftalen, er HS-udvalget. HS-udvalgets vigtigste opgaver er følgende:
            
            
               ·at sikre en ensartet fortolkning og anvendelse af retsakterne under det harmoniserede system, bl.a. ved at bilægge tvister mellem kontraherende parter, og dermed lette samhandelen 
            
            
               ·at foreslå ændringer og opdateringer af det harmoniserede system for at afspejle den teknologiske udvikling og ændringerne i handelsmønstrene samt andre behov hos brugerne af det harmoniserede system 
            
            
               ·at fremme en udbredt anvendelse af det harmoniserede system og undersøge generelle og politiske spørgsmål i forbindelse hermed.
            
            
               WCO-rådet gennemgår de forslag til ændringer af aftalen, der er udarbejdet af HS-udvalget, og kan eventuelt anbefale dem til de kontraherende parter. Ændringer, der anbefales af WCO-rådet, anses for at være godkendt, hvis ingen af de kontraherende parter gør indsigelse inden for en periode på seks måneder, efter at de er blevet underrettet.
            
            
               De holdninger, som Unionen skal indtage i WCO vedrørende HS, koordineres med medlemsstaterne. Unionen og dens medlemsstater har tilsammen kun én stemme i WCO-rådet.
            
            
               2.3.WCO-rådets påtænkte retsakt
            
            
               Den 27.-29. juni 2019 vil WCO-rådet vedtage rekommandationen i henhold til artikel 16 i HS-konventionen vedrørende ændringer af nomenklaturen i det harmoniserede system. Dette vil bl.a. omfatte en ændring vedrørende visse nye kategorier af tobaksvarer ("den påtænkte retsakt"). 
            
         
         
            
               Som forberedelse til rekommandationen skal HS-udvalget på sit 63. møde den 19.-29. marts 2019 udarbejde et udkast til forslag til ændring af HS-nomenklaturen for så vidt angår disse produkter. Denne ændring skal indarbejdes i et udkast til rekommandation til WCO-rådet, som samler alle de foreslåede ændringer af bilaget til aftalen (dem, som vedtages på mødet i marts, og dem, der er vedtaget på tidligere HS-udvalgsmøder), som skal vedtages af WCO-rådet på dets møde i juni. Den reviderede HS-nomenklatur træder i kraft i 2022.
            
            
               Udkastet til ændring er resultatet af det arbejde, der er udført af WCO's underudvalg for revision af HS (HS Review Sub-Committee — RSC). RSC drøftede forslaget på sit 55. møde, der fandt sted i november 2018. På det tidspunkt var EU ikke i stand til at udtrykke en holdning. Resultatet af RSC's arbejde forelægges HS-udvalget til færdiggørelse af udkastet til den foreslåede ændring for så vidt angår de dele, der fortsat er udestående.
            
            
               Formålet med den påtænkte retsakt er at ændre strukturen i HS-nomenklaturen med henblik på at tarifere nye kategorier af tobaksvarer, der er bestemt til inhalation ved opvarmning eller på anden måde, under en ny position 24.04 "Produkter, der indeholder tobak, rekonstitueret tobak, nikotin eller tobaks- eller nikotinerstatninger, bestemt til inhalation uden forbrænding; andre nikotinholdige produkter til indtagelse af nikotin i den menneskelige krop".
            
            
               3.Den holdning, der skal indtages på Unionens vegne
            
            
               Formålet med den foreslåede holdning er at udtrykke støtte til udkastet til ændring af HS-nomenklaturen for så vidt angår nye kategorier af tobaksvarer. Den har også til formål at udtrykke en præference med hensyn til en del af den ordlyd, der skal medtages i de supplerende bestemmelser til HS-nomenklaturen, som i øjeblikket står i parentes i udkastet til ændring, da der endnu ikke er truffet en afgørelse.
            
            
               I den nuværende HS-nomenklatur foretrækker de fleste af de kontraherende parter, herunder Den Europæiske Union, at tarifere visse nye kategorier af tobaksvarer under HS-underposition 2403.99 som "andre tobaksvarer". På nuværende tidspunkt har WCO ikke truffet nogen endelig afgørelse om tariferingen af de pågældende produkter.
            
            
               Det er vigtigt for EU, at sådanne nye kategorier af tobaksvarer identificeres i en særskilt position i den reviderede HS-nomenklatur, som træder i kraft i 2022, da det gør det lettere at tarifere dem. Det er også vigtigt at give udtryk for visse præferencer med hensyn til valget af den ordlyd, der skal medtages i de nye bestemmelser til kapitel 24, for at præcisere skillelinjen mellem de forskellige positioner i dette kapitel. Der er taget hensyn til bemærkningerne og forslagene fra WCO's sekretariat i dokument NC2591E1a (HSC/63).
            
            
               Den foreslåede holdning er derfor som følger:
            
            
               –Hvad angår tariferingen af nye tobaksvarer, bør Unionen minde om sin oprindelige holdning til støtte for WHO/WCO's forslag fra september 2018, der går ud på at samle nye kategorier af opvarmede tobaksvarer med andre tobaksvarer under pos. 24.03 og definere dem objektivt via deres forbrugsmåde, der indebærer en opvarmningsproces, som den foretrukne løsning i stedet for at henvise til den manglende forbrændingsproces, der anfægtes. Af hensyn til samarbejdet og efter yderligere overvejelser kan Unionen dog nu acceptere den løsning, der er en følge af flertalsafstemningen i WCO's HS-udvalg og RSC's efterfølgende arbejde med at medtage disse produkter i en ny position 24.04. Dette sker i afventning af vurderingen af disse produkters egenskaber og emissioner som følge af den afgørelse om nye og fremspirende tobaksvarer, der blev vedtaget med støtte fra Unionen på den 8. konference mellem parterne i WHO's rammekonvention om tobakskontrol (FCTC)
                  4
               .
            
            
               –Hvad angår den nye bestemmelse 2 til kapitel 24: Unionen bør støtte den første løsning med ordlyden "2 — Pos. 24.04 omfatter ikke de i pos. 24.02 og 24.03
                  5
                nævnte produkter". I modsætning til det standpunkt, der indtages af WCO's sekretariat og er udtrykt i ovennævnte dokument, bør Unionen ikke støtte en løsning, der sikrer, at pos. 24.04 prioriteres ved tariferingen af visse nye kategorier af tobaksvarer. Det er således mere hensigtsmæssigt at begrænse denne position til kun at omfatte produkter, der entydigt tariferes herunder, således at tobaksvarer, der kan tariferes ikke alene under denne position, men også under en anden position i kapitel 24 (24.02 eller 24.03), flyttes til disse andre positioner.
            
            
               –Hvad angår den nye bestemmelse 3 til kapitel 24: Unionen bør ikke støtte medtagelsen af teksten i parentes "uanset om der produceres røg eller ej". Henvisningen til røg kan give anledning til forvirring med hensyn til sondringen mellem produkter henhørende under pos. 24.02 (og 24.03) og 24.04, da det oprindelige formål med oprettelsen af den nye position 24.04 er at dække produkter, der ikke ryges på traditionel vis. Disse produkters egenskaber og emissioner vurderes i øjeblikket inden for rammerne af en afgørelse om nye og fremspirende tobaksvarer, som blev vedtaget på den 8. konference mellem parterne i WHO's rammekonvention om tobakskontrol. Derfor anses det at være mere hensigtsmæssigt at afvente resultaterne af denne vurdering og tage spørgsmålet op igen, hvis der fremkommer ny dokumentation, som er af relevans for toldtariferingen.
            
            
               Den foreslåede EU-holdning er i overensstemmelse med den fastlagte toldpolitik og Den Europæiske Unions Domstols retspraksis om at tarifere varer ved import efter deres objektive karakteristika og egenskaber. 
            
            
               Den foreslåede holdning er nødvendig, for at EU kan udtrykke en holdning i WCO-rådet. Den samme holdning vil blive fremført under det forberedende arbejde og navnlig på mødet i HS-udvalget ud fra den forudsætning, at EU på mødet i udvalget for det harmoniserede system vil støtte udarbejdelsen af udvalgets forslag, når det er i overensstemmelse med synspunktet hos flertallet af de kontraherende parter. 
            
            
               4.Retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) skal Rådet vedtage afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  6
               .
            
            
               Derfor er artikel 218, stk. 9, i TEUF det proceduremæssige retsgrundlag for forslaget til afgørelse om den holdning, der skal indtages på Unionens vegne og vedrørende den påtænkte retsakt.
            
            
               4.1.2.Anvendelse på det foreliggende tilfælde
            
            
               WCO-rådet er et organ, der er nedsat ved en aftale, nemlig konventionen om oprettelse af et toldsamarbejdsråd af 15. december 1950. Det er det organ, der i henhold til den internationale konvention om det harmoniserede varebeskrivelses- og varenomenklatursystem har ansvaret for at udfærdige rekommandationer til de kontraherende parter om ændring af denne konvention.
            
         
         
            
               WCO-rådet forventes på sit møde i juni at anbefale de kontraherende parter i HS en ændring af bilaget til nævnte konvention (HS-nomenklaturen), som anses for at være godkendt ved udløbet af en frist på seks måneder, medmindre en kontraherende part gør indsigelse. Når rekommandationen er godkendt, skal den indarbejdes i EU-lovgivningen, dvs.: Bilag 1 til Rådets forordning (EØF) nr. 2658/87 om told- og statistiknomenklaturen og Den Fælles Toldtarif]. Dette skyldes, at artikel 2, litra a), i nævnte forordning fastsætter "2. Den kombinerede nomenklatur omfatter: a) det harmoniserede systems nomenklatur". 
            
            
               Den påtænkte retsakt hverken supplerer eller ændrer den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to led, og det ene af disse formål eller disse led kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have ét materielt retsgrundlag, nemlig det, som det primære eller fremherskende formål eller led tilsiger.
            
            
               4.2.2.Anvendelse på det foreliggende tilfælde
            
            
               Da det primære formål med og indholdet af den påtænkte retsakt vedrører toldunionen, er det materielle retsgrundlag for den foreslåede afgørelse artikel 28, stk. 1, i TEUF.
            
            
               4.3. Konklusion
            
            
               Retsgrundlaget for forslaget til afgørelse bør være artikel 28, stk. 1, i TEUF sammenholdt med artikel 218, stk. 9, i TEUF.
            
            
               5.Virkninger for budgettet 
            
            
               Forslaget har ingen virkninger for Den Europæiske Unions budget. 
            
            
               6.Offentliggørelse af den påtænkte retsakt
            
            
               Ingen
            
            
               2019/0069 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Verdenstoldorganisationen for så vidt angår det harmoniserede system
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 28, stk. 1, sammenholdt med artikel 218, stk. 9,
            
         
         
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den internationale konvention om det harmoniserede varebeskrivelses- og varenomenklatursystem (i det følgende benævnt "aftalen") blev indgået af Unionen ved Rådets afgørelse 87/369 af 7. april 1987
                  7
                og trådte i kraft den 1. januar 1988. 
            
            
               (2)I henhold til aftalens artikel 7 kan udvalget for det harmoniserede system udarbejde WCO-rådets forslag til ændringer af HS-nomenklaturen. I henhold til artikel 16 i aftalen kan WCO-rådet foreslå de kontraherende parter den pågældende ændring. 
            
            
               (3)Det forventes, at WCO-rådet på sit møde i juni vil vedtage en rekommandation til de kontraherende parter om en ændring af HS-nomenklaturen vedrørende kapitel 24. En sådan rekommandation vedtages på grundlag af et forslag til en ændring, der er udarbejdet af udvalget for det harmoniserede system og forventes at blive færdiggjort på udvalgets 63. møde den 19.-29. marts 2019. 
            
            
               (4)På den 8. konference mellem parterne i WHO's rammekonvention om tobakskontrol (FCTC) vedtog man afgørelse FCTC/COP8(22) om nye og fremspirende tobaksvarer for at få yderligere videnskabelige data om disse produkter og især for at få klarhed over disse produkters egenskaber og emissioner.
            
            
               (5)Det er vigtigt at minde om, at det afgørende kriterium for tarifering af varer i henhold til Den Europæiske Unions Domstols faste retspraksis med henblik på at sikre retssikkerheden og at lette kontrollen normalt må søges i disses objektive karakteristika og egenskaber som beskrevet i den enkelte position i toldnomenklaturen og de bestemmelser, der er knyttet til de pågældende afsnit og kapitler.
            
            
               (6)På baggrund af den rekommandation om en ændring af HS-nomenklaturen, som skal vedtages af WCO-rådet, er det hensigtsmæssigt at fastlægge den holdning, der skal indtages på Unionens vegne, da rekommandationen, når den er godkendt i henhold til aftalens artikel 16, vil kunne få afgørende indflydelse på indholdet af EU-retten, dvs. bilag 1 til Rådets forordning (EØF) nr. 2658/87 om told- og statistiknomenklaturen og den fælles toldtarif. Holdningen vil blive udtrykt i de forberedende faser i WCO-rådet, herunder i udvalget for det harmoniserede system.
            
            
               (7)Det er hensigtsmæssigt at støtte udkastet til ændring af HS-nomenklaturen vedrørende kapitel 24 og at udtrykke Unionens synspunkter og præferencer for så vidt angår de tekster, der endnu ikke er truffet afgørelse om, ud fra den forudsætning, at EU på mødet i udvalget for det harmoniserede system vil støtte udarbejdelsen af udvalgets forslag, når det er i overensstemmelse med synspunktet hos flertallet af de kontraherende parter — 
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne i WCO-rådet, er fastsat i bilaget.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand 
               
            
         
         
            
                  
                     (1)
                  
                        Inden for rammerne af drøftelserne om HS er "nye kategorier" af tobaksvarer ikke nødvendigvis identiske med dem, der er omfattet af definitionen af "nye kategorier af tobaksvarer" i artikel 2, stk. 14, i Europa-Parlamentets og Rådets direktiv 2014/40/EU af 3. april 2014 om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobak og relaterede produkter og om ophævelse af direktiv 2001/37/EF (EUT L 127 af 29.4.2014, s. 1). 
               
               
                  
                     (2)
                  
                        HS-nomenklaturen er siden sin indførelse i 1988 blevet revideret fem gange. Disse revisioner trådte i kraft i 1996, 2002, 2007, 2012 og 2017.
               
               
                  
                     (3)
                  
                        Rådets afgørelse 87/369/EØF af 7. april 1987 om indgåelse af den internationale konvention om det harmoniserede varebeskrivelses- og varenomenklatursystem, samt af ændringsprotokollen hertil (EFT L 198 af 20.7.1987, s. 1).
               
               
                  
                     (4)
                  
                        Afgørelse FCTC/COP8(22)
               
               
                  
                     (5)
                  
                        Pos. 24.02 omfatter "Cigarer, cerutter, cigarillos og cigaretter, af tobak eller tobakserstatning". Pos. 24.03 omfatter "Andre tobaksvarer og fabrikerede tobakserstatninger; homogeniseret eller rekonstitueret tobak; ekstrakter og essenser af tobak".
               
               
                  
                     (6)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 61-64. 
               
               
                  
                     (7)
                  
                        EFT L 198 af 20.7.1987, s. 1.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 1.3.2019
            COM(2019) 124 final
            BILAG
            til
            Forslag til Rådets afgørelse
            om den holdning, der skal indtages på Den Europæiske Unions vegne i Verdenstoldorganisationen for så vidt angår det harmoniserede system
            
               
         
         
            
               BILAG 
            
            
               EU bør gentage sin oprindelige holdning til støtte for det afviste fælles forslag fra WHO/WCO, der går ud på at samle nye kategorier af opvarmede tobaksvarer med andre tobaksvarer under pos. 24.03 og definere dem objektivt via deres forbrugsmåde, som indebærer en opvarmningsproces
                  1
               , som den bedst mulige løsning.
            
            
               EU minder om WHO's rammekonvention om tobakskontrol — som EU og alle medlemsstaterne er fuldgyldige parter i — og WHO's afgørelse FCTC /COP8(22) om nye og fremspirende tobaksvarer. EU minder om, at det arbejde, der i øjeblikket pågår inden for rammerne af WHO's rammekonvention om tobakskontrol, bl.a. med hensyn til arten af de emissioner, der produceres af nye kategorier af tobaksvarer, og om, at det kan blive nødvendigt at tage dette op senere i forbindelse med revisionen af HS2027, hvis der foreligger nye beviser, der er relevante for vurderingen af sådanne produkters objektive karakteristika og egenskaber til toldformål.
            
            
               EU bør dog anerkende, at arbejdet i HS 2022-cyklussen har bevæget sig i en retning, der fjerner sig fra WCO/WHO's forslag. På baggrund af ovenstående og for ikke at blokere beslutningsprocessen: 
            
            
               —
                     kan EU ved at følge flertallet af de kontraherende parter i HS-konventionen godkende det udkast til ændring, der er resultatet af det arbejde, der er udført af WCO's underudvalg for revision af HS, og 
            
            
               —
                     bør EU udtrykke sin holdning med hensyn til valget af ordlyd i to tilfælde, som stadig står i parentes med henblik på afgørelse: 
            
            
               (1)Ny bestemmelse 2 til kapitel 24: støtte den første løsning med ordlyden "2 — Pos. 24.04 omfatter ikke de i pos. 24.02 og 24.03 nævnte produkter". Unionen bør ikke støtte en løsning, der sikrer, at pos. 24.04
                  2
                prioriteres ved tariferingen af visse nye kategorier af tobaksvarer. Det er mere hensigtsmæssigt at begrænse denne position til kun at omfatte produkter, der entydigt tariferes herunder, således at tobaksvarer, der kan tariferes ikke alene under denne position, men også under en anden position i kapitel 24 (24.02
                  3
                eller 24.03
                  4
               ), flyttes til disse andre positioner.
            
            
               (2)Ny bestemmelse 3 til kapitel 24: EU støtter ikke medtagelsen af teksten "uanset om der produceres røg eller ej". Henvisningen til røg kan give anledning til forvirring med hensyn til sondringen mellem produkter henhørende under pos. 24.02 (og 24.03) og 24.04, da det oprindelige formål med oprettelsen af den nye position 24.04 er at dække produkter, der ikke ryges på traditionel vis. 
            
         
         
            
                  
                     (1)
                  
                        Dok. WCO NC2513B1a (Bilag).
               
               
                  
                     (2)
                  
                        Den nye pos. 24.04 bør omfatte "Produkter, der indeholder tobak, rekonstitueret tobak, nikotin eller tobaks- eller nikotinerstatninger, bestemt til inhalation uden forbrænding; andre nikotinholdige produkter til indtagelse af nikotin i den menneskelige krop".
               
               
                  
                     (3)
                  
                        Pos. 24.02 omfatter "Cigarer, cerutter, cigarillos og cigaretter, af tobak eller tobakserstatning".
               
               
                  
                     (4)
                  
                        Pos. 24.03 omfatter "Andre tobaksvarer og fabrikerede tobakserstatninger; homogeniseret eller rekonstitueret tobak; ekstrakter og essenser af tobak".